Manie sorg vir kreatiewe spelManie Libbok. Foto: Rodger Bosch/AFP. Die Springbokke het die afgelope naweek ŉ driedruk-meesterstuk teen Italië geskilder. Willie le Roux, Damian Willemse en Manie Libbok was die agterlynkunstenaars, terwyl Kurt-Lee Arendse die prentjie met sy afrondingswerk ingekleur het. Eintlik het die Suid-Afrikaners ook die vorige week vir Frankryk met hul aanvalswerk onkant betrap – vergeet van skopwerk, die Bokke het in Marseille graag hul ore platgetrek en met die bal gehardloop. Maar as ŉ mens so na Eddie Jones en ŉ paar ander Engeland-spelers se kommentaar kyk, is dit duidelik dat die Rose hulself vir die Bokke se tradisionele skop-en-verdedig-benadering op Twickenham staal. “Suid-Afrika speel nog dieselfde soort rugby as wat hulle in hul eerste internasionale wedstryd gespeel het – hul skrumwerk, skoppe en verdediging is beslis sterk punte,” was Maro Itoje se presiese woorde. Een van die redes vir die Springbokke se momentum in Genua is Manie Libbok se skeppende spel. The #Springboks special was dished up in Italy last weekend ???? #StrongerTogether #StrongerForever#CastleOutgoingTour #ITAvRSA pic.twitter.com/hRcMSpZExw — Springboks (@Springboks) November 23, 2022 Tom Shanklin – die voormalige Walliese ster – het juis voorspel dat die Suid-Afrikaners meer kreatief sal speel wanneer die 25-jarige Kapenaar op die veld is. Damian Willemse is die Springbokke se losskakel op Twickenham. Foto: GB Jordaan. En volgens Jacques Nienaber was die versoeking taamlik groot om vir Damian Willemse dalk na senter te skuif en vir Libbok die no. 10-trui te gee. “Manie word net beter. Hy is al vir ongeveer agt weke deel van die Springbok-opset en ons is opgewonde om te sien wat hy op Twickenham kan doen,” het die Springbok-afrigter gesê. “Die wedstryde word net groter en die temperatuur in die drukkoker sal net verder styg; amper soos wat ons in Marseille ervaar het. Dit is goed vir sy ontwikkeling en dit is lekker om hom in die span te hê.” Maar daar is uiteindelik besluit om vir Willemse in die opdrafspan te hou met Libbok wat sy kans op die plaasvervangersbank moet afwag. “Damian vaar goed en hy sorg dat die span vorentoe beweeg. Hy is nou besig om sy voete as losskakel te vind.” Springbokke: Willie le Roux (heelagter), Kurt-Lee Arendse (regtervleuel), Jesse Kriel (buitesenter), Damian de Allende (binnesenter), Makazole Mapimpi (linkervleuel), Damian Willemse (losskakel), Faf de Klerk (skrumskakel), Evan Roos (agtsteman), Franco Mostert (flank), Siya Kolisi (kaptein en flank), Marvin Orie (slot), Eben Etzebeth (slot), Frans Malherbe (stut), Bongi Mbonambi (haker) en Ox Nché (stut). Plaasvervangers: Malcolm Marx, Steven Kitshoff, Thomas du Toit, Marco van Staden, Kwagga Smith, Jaden Hendrikse, Manie Libbok en Canan Moodie.